Кеттунен, Лаури Эйнари

Лаури Эйнари Кеттунен (, 1885 иестэ таштамковонь 10 чистэ, Йоройненсэ – 1963 иень даволковонь 26 чистэ, Хельсинки ошсо t., чачоматарказо ульнесь пароход лангсо Стокгольмонь ды Хельсинки ошонь ютксо.) – содавикс суоминь келень кортавкстнэнь ды Балтикань перька улиця финнэнь раськень кельтнень ванныця-содыця. Кеттунен ульнесь Тартунь ды Хельсинки ошонь университетнэнь профессорокс. Ламо важодсь Финнэнь-угрань вейсэндявкссо.
Тонавтнемашказо.
Чачсь сокицянь-видицянь раськесэ Йоройненсэ. 1905 иестэ прядызе Куопионь финнэнь келень вейсэнь школанть. Теде мейле кармась тонавтнеме Хельсинкинь университетсэ, кото тонавтнесь финнэнь кель ды лия малавикс кельть. Тосо эйсэнзэ тонавтсь содавикс финнэнь келень содый, Э.Н.Сетяля профессорось.&lt;br&gt;
Колмо тонавтнемаиень ютазь, 1908 иестэ, сон кармась бакалавракс финнэнь келень ды литературань коряс. 1912 иестэ сон кармась лицензиатокс ды иень ютазь идизе докторской диссертациянть.
Академиянь важодемазо.
1914 иестэ кармась Хельсинкинь университетэнь финнэнь келень доцентэкс. Теде мейле важодсь Тартунь университетсэ Балтикань финнэнь келень малавикс кельтнень профессорокс 1920–1925 иетнестэ. Теде мейле Кеттунен важодсь Хельсинкинь университетэнь финнэнь филологиянь факультетэнь пелькссэ. 1929 иестэ Кеттуненень лемдизь Хельсинкинь университетэнь Балтиянь финнэнь кельтнень профессорокс, те таркасонть сон важодсь 1938 иень видс. 1939 иестэ те тарканть лемезэ полавтозель: тензэ кармасть мереме эстэнь ды тензэ малавикс кельтнень прявткафедра. Те таркасонть сон важодсь пенсияс лисемас, 1953 иень видс. Важодемань юткошкасто сон истяжо важодсь университетэнь тонавтыцякс Будапештэнь Eötvös-Collegium тонавтнема таркасо 1935–1937 ды 1941–1944 иетнестэ.
Кеттунен ламо мель явсь Тиринь Келень Куронтень, Финнэнь-угрань вейсэндявксонтень ды Финнэнь Литературань Куронтень, тосо важодемантень. 1959 иестэ Кеттунен сайсь Финнэнь Наукань Академиянь пельде - (500 000 финнэнь маркат), кода содавикс Балтиянь финнэнь раськень кельтненень ванныця-содыця.
Кеттуненэнь ульнесть эсензэ виев вановтонзо наукасо ды сон мольсь Лаури Хакулиненэнь вановтонзо каршо, саемга келень историянь кевкстематнесэ. Кеттуненэнь видечизэ ульнесь кемекстазь седе тов, седе позда теезь наукань искувамосо. Финнэнь келень ванстомань куросо улемстэ сон кирдсь седе либеральной ёнкс, аволь кода Хакулинен эли Эмиль Саарима, конанть тонавтомапусмозо - "Вадря ды берянь финнэнь кель" ульнесь Кеттуненэнь "Вадря, олячинь финнэнь кель" тонавтомапусмонть каршо молицякс.
Наукань коряс арднематне.
Финнэнь ломантненень малавикс раськетне, сынс культураст, эрямост ульнесь седеень тев Лауринень. Важодеманть шкане Кеттунен ламо эрсесь Балтика иневедень чирева финнэнь келентень малавикс кельсэ кортыцятнень юткова, истяжо пурнась-ваннось сынст кельть. Кеттунен яксесь эстэнь, водень, вепсэнь, ливень ды карелэнь ломантнень юткова, истяжо Шведэнь Масторонь Вермландисэ, косо эрясть вирень финнт.
Лаури Кеттунен ламо якась Суоми Масторонть перка 1920-иетнень песэ ды 1930-иетнесэ, пурнась-ваннось финнэнь келень кортавкстнэнь авейкетьксчитнесэ ды артсь кортавксонь карта. Важодемась ульнесь покш, секс мекс сонзэ арсемазо ульнесь кортамс эрьвань марто. Сон кортнесь ломантнень марто аволь ансяк кудова, яксесь тюрьмаваяк ды лия таркатнева. Арднесь велетнева велосипедсэ, сокссо, мотоцикласо ды седе мейле машинасо.
Важодемась прядовсь "Кортавкстнэнь картань" теевемасо, конасонть пурназельть 213 содавикс кортавксонь таркат. Седе тов нолдазь нурькиньгавтозь пусмос совавтозельть 64 картат.
Раськезэ ды юткошказо.
Лауринь ды сонзэ нинзэ - Хильянь- ульнесь колмо эйкакшт, кавто эйстэдест кулость од шкасто.
Научной важодемань юткошкасто сон вечксь беллетристика, сёрмалесь проза, валморот ды пьесат. Беллетристикань кой-кодамо пелькс Кеттунен сёрмалесь Toivo Hovi лементь ало. Сон ютавтынзе финнэкс эстэнь валморозеень Бернард Кангронь валморонзо ды сонсь сёрмадсь эстэнь кельсэ "Südame Sillad" валмороньпусмонть (1960). Истяжо сон ульнесь теософиянь ёнов молицякс.